L'article 150 de l'Estatut d'autonomia de Catalunya atorga a la Generalitat, en matèria d'organització de la seva Administració, la competència exclusiva sobre l'estructura, la regulació dels òrgans i directius públics, el funcionament i l'articulació territorial, i sobre les diverses modalitats organitzatives i instrumentals per a l'actuació administrativa.
Mitjançant el Decret 40/2017, de 2 de maig, de reestructuració del Departament de la Vicepresidència i d'Economia i Hisenda, es va establir l'estructura bàsica del Departament.
Pel Decret 108/2017, de 17 de juliol, pel qual es modifica el Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya, en el seu article 1 s'ha atribuït al Departament de la Vicepresidència i d'Economia i Hisenda, la competència en matèria de processos electorals.
Als efectes d'integrar aquestes competències assignades al Departament de la Vicepresidència i d'Economia i Hisenda en l'estructura actual del Departament resulta necessari dotar d'una nova estructura la Secretaria General, i es fa mitjançant un àrea funcional, en els mateixos termes com fins ara estava configurada dins de l'estructura del Departament de Governació, Administracions Públiques i Habitatge pel Decret 262/2016, de 7 de juny, de reestructuració d'aquell Departament.
Finalment, es preveu l'entrada en vigor l'endemà de la seva publicació, amb la finalitat d'afavorir la immediata implementació que, amb aquesta reestructuració, es vol aconseguir.
Per tant, aquesta disposició resulta del tot necessària tal com s'exposa en els paràgrafs anteriors per quant s'ha de desplegar normativament mitjançant l'aprovació d'un decret aquesta nova competència atorgada al Departament.
En aquest sentit, és eficaç i proporcionada al seu objectiu, així com proporciona seguretat jurídica als seus destinataris i compleix amb els principis de transparència i eficiència, responent el seu contingut als principis de bona regulació.
A proposta conjunta del vicepresident del Govern i conseller d'Economia i Hisenda i de la consellera de Governació, Administracions Públiques i Habitatge, i d'acord amb el Govern,
Es modifica l'article 4 del Decret 40/2017, de 2 de maig, de reestructuració del Departament de la Vicepresidència i d'Economia i Hisenda, que passa a tenir la redacció següent:
"Per a l'exercici de les seves funcions, la Secretaria General s'estructura en:
"d) L'Àrea de Processos Electorals i Consultes Populars."
S'afegeix un article, el 21 bis, al Decret 40/2017, de 2 de maig, amb el redactat següent:
"Àrea de Processos Electorals i Consultes Populars
"L'Àrea de Processos Electorals i consultes populars, configurada com a àrea funcional, té les funcions següents:
"a) Coordinar i executar les activitats administratives necessàries per dur a terme els processos electorals i les consultes populars.
"b) Prestar el suport organitzatiu als processos electorals i consultes populars.
"c) Elaborar l'avantprojecte dels pressupostos electorals i de consultes populars que corresponguin a la Generalitat, la seva execució i gestió, i la liquidació corresponent.
"d) Coordinar, organitzar, programar i supervisar totes les despeses electorals i consultes populars.
"e) Elaborar estudis, informes i estadístiques en matèria electoral i consultes populars.
"f) Portar a terme la coordinació tècnica interdepartamental en qualsevol procés electoral i consulta popular que correspongui realitzar, coordinar o organitzar a la Generalitat de Catalunya.
"g) Donar suport a la Secretaria General en l'exercici de les seves funcions en el cas que no corresponguin a altres òrgans d'aquesta unitat directiva.
"h) Qualsevol altra funció de naturalesa anàloga que li sigui encomanada."
El Departament de la Vicepresidència i d'Economia i Hisenda assumeix els recursos humans i materials vinculats amb les funcions incorporades procedents del Departament de Governació, Administracions Públiques i Habitatge.
El personal funcionari i altre personal que resulti afectat per aquest Decret continuaran percebent la totalitat de les seves retribucions amb càrrec als crèdits als quals s'estaven imputant, fins que s'hagin fet les adaptacions pressupostàries i de relacions de llocs de treball corresponents.
Es deroguen l'article 3.3 e) i l'article 19 del Decret 262/2016, de 7 de juny, de reestructuració del Departament de Governació, Administracions Públiques i Habitatge.
Es faculta la persona titular del Departament de la Vicepresidència i d'Economia i Hisenda per dictar les disposicions per al desplegament, l'eficàcia i l'execució del que disposa aquest Decret, i realitzar les adaptacions en matèria de personal i pressupostàries necessàries per adaptar l'estructura del Departament.
Barcelona, 18 de juliol de 2017